SPCGปักธงปันผลปีหน้าตอบแทนอู้ฟู่
SPCG วางตัวเป็นหุ้นเน้นปันผล เริ่มตั้งแต่ปี 2556
31 ก.ค. 2555

SPCG วางตัวเป็นหุ้นเน้นปันผล เริ่มตั้งแต่ปี 2556
น.ส.วันดี กุญชรยาคง ประธานกรรมการและกรรมการผู้จัดการใหญ่ บริษัท เอสพีซีจี (SPCG) เปิดเผยในที่ประชุมวิสามัญผู้ถือหุ้นครั้งที่ 1/2555 เมื่อวันที่ 30 ก.ค.ที่ผ่านมา ว่า กำไรของปีนี้บริษัทคงไม่สามารถจ่ายเงินปันผลให้ผู้ถือหุ้นได้ ต้องขอโอกาสเน้นการลงทุนให้เป็นไปตามสัญญาที่จะจ่ายไฟทั้งหมดภายในปี 2556 ให้ได้ และจะเริ่มจ่ายในปี 2556 
“SPCG เป็นหุ้นที่เน้นการจ่ายปันผล เพราะเงินลงทุนส่วนใหญ่ได้ใช้ไปหมดแล้วใน 12 ปีแรก จากนั้นจะมีแต่บำรุงรักษาเท่านั้น” 
ด้านกรณีจะมีผู้ทำหนังสือถึงสำนักงานคณะกรรมการส่งเสริมการลงทุน (บีโอไอ) เพื่อกำหนดเงื่อนไขให้บริษัทที่ทำโซลาร์ฟาร์มจากพลังงานแสงอาทิตย์ให้ซื้อแผงเซลล์จากผู้ผลิตในประเทศในสัดส่วน 25% ว่า SPCG ยินดีที่จะให้ความร่วมมือกับบีโอไอ แต่ผู้ผลิตดังกล่าวต้องทำตามเงื่อนไขที่ SPCG ต้องการทั้งสามข้อ คือ ราคา คุณภาพ และหลักประกัน
ทั้งนี้ ด้านราคาหมายความว่า ต้องให้เป็นไปตามราคาตลาดโลก ส่วนคุณภาพก็ต้องทำให้เห็นว่าสามารถทำให้เกิดประสิทธิภาพสูงสุด และอันสุดท้ายคือ การมีหลักประกันที่ทำให้บริษัทมีความมั่นใจว่าเป็นที่ยอมรับและมีประสบการณ์ในธุรกิจนี้มานาน 
ปัจจุบัน SPCG เลือกซื้อผลิตภัณฑ์จากเคียวเซร่าของประเทศญี่ปุ่น เพราะเคียวเซร่าก่อตั้งขึ้นมาแล้ว 35 ปี และมีการผลิตแผงเซลล์มานานถึง 28 ปี
“เรื่องหลักประกัน ถ้าบริษัทนั้นยังมีอายุงานในการผลิตไม่ถึง 25 ปี จะสามารถวางเงินประกันให้กับบริษัทได้เต็มจำนวน หรือไม่หากมีการสั่งซื้อเพราะสิ่งเหล่านี้ล้วนมีผลต่อความน่าเชื่อถือของสถาบันการเงินและนักลงทุนด้วย” น.ส.วันดี กล่าว